**ИНВЕСТИЦИЈЕ У ОСНОВНA СРЕДСТВА**

*Инвестиције у основна средства* представљају набавке основних средстава остварене од стране пословних субјеката у земљи, у циљу добијања нових и повећања вредности или замене постојећих капацитета, умањене за дезинвестирање, тј. отуђење основних средстава (продаја, основна средства дата у трампи и капитални трансфери у натури). *Основна средства* представљају сва материјална и нематеријална средства која се користе у процесу производње у дужем периоду (најмање једну годину), при чему се, без мењања првобитног облика, поступно троше преношењем њихове вредности на нове производе и услуге. Могу бити купљени у земљи или иностранству, стечени трампом, примљени као капитални трансфери у натури, произведени и задржани за сопствену употребу или набављени путем финансијског лизинга. За разлику од основних средстава набављених путем финансијског лизинга, по основу кога прималац лизинга стиче слична права као да је власник тих добара, средства обезбеђена путем оперативног лизинга (закуп опреме и објеката) не сматрају се инвестицијама. Смањење вредности основних средстава настало као резултат њиховог трошења и застаревања, као и ванредни и катастрофални губици услед поплава, пожара, суше, епидемије болести гајених животиња, ратних разарања и др., не сматрају се смањењем инвестиција.

Опредељивање за одређени тип инвестиција веома је значајно са становишта креирања економске политике и усмеравање правца развоја економије једне земље. Инвестиције у машине, опрему, рачунарске програме и др. повећавају производну способност земље, док нпр. инвестиције у саобраћајну инфраструктуру, стамбене и остале зграде увећавају друштвено богатство и стварају предуслов за ефикасност свих осталих категорија инвестиција. Према врсти основних средстава, инвестиције се деле на:

* *инвестиције у стамбене зграде* – улагања у грађевине које се користе за стално становање или за повремени боравак (нпр. за одмор), као што су породичне куће, стамбене зграде на сеоским имањима, виле, викендице, летњиковци, планинске колибе, ловачке куће и сл., као и зграде за становање заједница;
* *инвестиције у остале зграде и грађевине* – инвестиције у нестамбене зграде и остале грађевине (саобраћајна инфраструктура, цевоводи, комуникациони и електрични водови, сложене индустријске и остале непоменуте грађевине), као и значајнија побољшања земљишта и све трошкове преноса власништва земљишта. Значајнија побољшања земљишта представљају повећање искористивог земљишта које је настало крчењем шума, каменитог тла, исушивањем мочвара, изградњом насипа или одводних канала, заштитом од поплава или ерозије земљишта, изградњом заштитних објеката, брана или баријера и сл.;
* *инвестиције у машине и опрему* –набавка домаће и увозне транспортне опреме, информационо-комуникационих технологија и опреме, као и свих осталих врста машина са трошковима монтаже;
* *инвестиције у култивисане биолошке ресурсе* –улагања у дугогодишње засаде, воћна стабла и винову лозу, као и у животиње узгајане за репродукцију, транспорт и производњу млека, вуне или неких других производа у периоду дужем од једне године. Дрвеће намењено за сечу, једногодишњи усеви и животиње које се узгајају искључиво за клање не сматрају се основним средствима;
* *инвестиције у интелектуалну својину* – инвестиције у развој и набавку рачунарских програма (софтвера) и великих база података које се користе у процесу производње дуже од једне године, истраживање и развој, рударска (минерална) истраживања, књижевне и уметничке оригинале и осталу интелектуалну својину.

Основна средства у које се инвестира могу бити нова или већ коришћена (половна). Инвестиције у *нова* основна средства односе се на набавку основних средстава који до сада нису били предмет купопродаје или размене између непосредних корисника тих добара (набавке извршене непосредно од извођача грађевинских радова, произвођача опреме или основна средства произведена у сопственој режији). Такође, обухватају инвестиције у значајнија побољшања постојећих основних средстава, инвестиције у значајнија побољшања земљишта, трошкове преноса власништва (трошкови посредовања, проценитеља, адвоката, инжењера, аукцијски трошкови, порези и др.) земљишта и других непроизведених средстава, половну опрему набављену у иностранству, као и половне путничке аутомобиле набављене од физичких лица. Значајнија побољшања постојећих основних средстава обухватају реновирање, реконструкцију или проширење основних средстава, чиме се повећава производни капацитет и/или значајно продужава радни век. Значајнија побољшања постојећих основних средстава треба разликовати од редовног одржавања и поправки, који се не сматрају инвестицијама.

Инвестиције у *половна* основна средства односе се на основна средства која нису набављена непосредно од извођача грађевинских радова, произвођача опреме нити су произведени у сопственој режији. Обухватају и вредност набављеног земљишта, док се трошкови преноса власништва тог земљишта сматрају инвестицијама у нова основна средства.

Према карактеру изградње и намени, инвестиције у нова основна средства деле се на:

* *инвестиције у изградњу и набавку нових капацитета* – инвестиције у све категорије нових основних средстава, као и наставак градње или раније обустављених инвестиција;
* *инвестиције у реконструкцију, модернизацију, доградњу и проширење* коришћених основних средстава – инвестиције за преуређење или проширење постојећих објеката, опреме и уређаја у циљу повећања обима и бољег прилагођавања потребама тржишта, као и измене техничко-технолошких решења производње или услуга;
* *инвестиције у одржавање нивоа постојећих капацитета* – улагања у циљу замене застарелих, истрошених или уништених основних средстава.

Прве две категорије инвестиција утичу на проширење и унапређење капацитета са циљем усавршавања и повећања производње. Трећа категорија представља инвестирање ради одржања континуитета призводње, што утиче на интензивирање и рационализацију процеса рада, али не и на проширење расположивих капацитета и битније измене у постојећој врсти производа, услуга и технологије рада. Ова подела је битна за анализу ефикасности инвестиција и одређивања правца развоја пословних субјеката.

Када се говори о вредновању инвестиција, уводи се појам *остварених инвестиција* које представљају вредност ефективно извршене изградње, израде или набавке објеката, опреме и осталих основних средстава, без обзира да ли су завршени и да ли је њихова исплата извршена. У вредност остварених инвестиција укључују се: цена произвођача, трговинска маржа, транспортни трошкови, трошкови монтаже, израде студија, пројеката, инвестиционих елабората, експертиза, техничког прегледа, преноса власништва, као и сви индиректни порези, таксе и накнаде (без ревалоризације). Порез на додату вредност укључује се само у случају када пословни субјект нема право на његов одбитак. Уколико су основна средства произведена, тј. изграђена у сопственој режији и користе се за сопствене потребе, вреднују се по трошковима производње. Смањење вредности основних средстава настало као резултат продаје исказује се према вредности у купопродајном уговору, умањеној за трошкове преноса власништва.

*Исплатама за инвестиције* сматрају се сва новчана улагања у основна средства у току године у којој су исплате стварно извршене, без обзира на моменат изградње или набавке основних средстава. Исплатама се обухватају и отплате комерцијалних кредита и финансијског лизинга искоришћених у току године, као и исплаћене курсне разлике у текућој години, без обзира на то када су настале.

Постоје два концепта инвестиција: *„бруто инвестиције у основна средства“* и *„укупне инвестиције у основна средства“*. Први концепт користи се у националним рачунима као макроекономски агрегат од суштинског значаја за потребе економске анализе употребе бруто домаћег производа и односи се великим делом на инвестиције у нова основна средства (укупне инвестиције умањене за дезинвестирање), док се други концепт везује за инвестиције у нова и половна основна средства. Стога, укупне инвестиције представљају већи износ од бруто инвестиција, и то за вредност половних основних средстава умањену за трошкове преноса власништва.

*Инвестиције у основна средства у текућим ценама*

Подаци о укупним инвестицијама у текућим ценама базирају се на резултатима Годишњег истраживања о инвестицијама у основна средства, које је усаглашено са међународним статистичким стандардима и методологијама *(ЕSА2010, SNА2008).* Основни циљ овог истраживања, осим информисања о инвестиционој активности у земљи, јесте да омогући обрачун инвестиција као агрегата употребе бруто домаћег производа, израду рачуна капитала и др.

Јединице посматрања су сви пословни субјекти у земљи који су непосредни инвеститори, без обзира на облик својине. Обухват истраживања је потпун за велика и средња правна лица. Подаци се прикупљају путем узорка за правна лица која су, у складу са чланом 7 Закона о рачуноводству и ревизији, разврстана у мала, као и за предузетнике који имају обавезу подношења годишњег финансијског извештаја. Инвестиције у основна средства физичких лица и предузетника који немају обавезу подношења годишњег финансијског извештаја израчунавају се на основу расположивих података из постојећих статистичких истраживања у области грађевинарства, пољопривреде, спољне и унутрашње трговине итд., и то на нивоу сектора Класификације делатности, по техничкој структури основних средстава, за територију Републике Србије.

Годишњим извештајем о инвестицијама добијају се подаци о исплатама за инвестиције – по изворима финансирања (сопствена средства, удружена средства, кредити и остала средства) и подаци о оствареним инвестицијама – по техничкој структури и по карактеру изградње и намени. За територију Републике Србије, као и за ниво региона (НСТЈ 2), обрада података извршена је на нивоу сектора и области Класификације делатности, а за општине на нивоу сектора. Груписање података извршено је по *организационом принципу* – према претежној делатности и седишту инвеститора и по *принципу чистих делатности* – према намени и локацији инвестиција.

У циљу добијања података о бруто инвестицијама у основна средства за потребе националних рачуна, поред редовног истраживања из области инвестиција, потребно је урадити и додатне обрачуне. Основни извори података за ове обрачуне јесу подаци из статистичког система из области грађевинарства, истраживања и развоја, спољне трговине, трговине на мало, радне снаге, запослености и зарада, пољопривреде, националних рачуна и др., као и расположиви административни подаци других институција: Народна банка, Агенција за привредне регистре, Министарство одбране и др.

*Бруто инвестиције у основна средства у сталним ценама*

Подаци о бруто инвестицијама у основна средства у сталним ценама расположиви су по техничкој структури инвестиција, на нивоу сектора Класификације делатности. Инвестиције у ценама претходне године у оквиру сектора добијају се дефлационирањем сваке категорије основних средстава посебно (за одређену групу капиталних производа користи се исти дефлатор у свим делатностима). За потребе обрачуна инвестиција у сталним ценама израчунавају се одговарајући дефлатори за сваки агрегат.

Основни извори података коришћени за обрачун бруто инвестиција у основна средства у сталним ценама су:

* Из статистичког система:
	+ подаци добијени из истраживања Годишњи извештај о инвестицијама у основна средства (ИНВ-01),
	+ подаци о кретању цена – индекси цена произвођача индустријских производа за домаће тржиште, индекси цена произвођача производа пољопривреде и рибарства, индекси цена произвођача индустријских производа за извоз земаља из којих се увози опрема и индекси потрошачких цена,
	+ подаци о зарадама запослених,
	+ подаци националних рачуна,
	+ подаци добијени из истраживања Структуре прихода и расхода пословних субјеката (СРП),
	+ подаци добијени из истраживања Годишњи извештај о истраживању и развоју (ИР),
* Административни извори:
	+ годишњи финансијски извештаји,
	+ подаци о кретању девизних курсева,
	+ платни биланс и др.

*Инвестиције у зграде и остале грађевине* у сталним ценама обрачунавају се дефлационирањем инвестиција у текућим ценама. Имајући у виду да укупни трошкови у грађевинарству обухватају трошкове грађевинског материјала, енергије, транспорта, зараде запослених, као и многе друге издатке, дефлатор за грађевинске радове (композитни индекс цена за зграде и остале грађевине) добија се пондерисањем одговарајућих индекса цена произвођача индустријских производа за домаће тржиште (елемента и материјала за уграђивање у грађевинарству, енергије, моторних возила и приколица и непоменутих машина и опреме) и индекса просечних бруто зарада у сектору грађевинарства.

На овај начин, све компоненте трошкова (материјални трошкови, потрошња основних средстава и накнаде запослених) узимају се у обзир тако што се има у виду њихов удео у укупним трошковима изградње. Пондери се обрачунавају на основу података из годишњих финансијских извештаја грађевинских предузећа, као учешћа сваког елемента трошкова у укупним трошковима предузећа.

*Инвестиције у домаће машине и опрему* у сталним ценама обрачунавају се дефлационирањем инвестиција у текућим ценама. Као дефлатор користи секомпозитни индекс цена за домаћу опрему.

Полазна основа за његово израчунавање су резултати Годишњег истраживања о инвестицијама у основна средства, на основу којих се располаже детаљним подацима о вредностима инвестиција у домаћу опрему, рашчлањеним на 10 категорија основних средстава. Вредности у текућим ценама сваке од ових категорија основних средстава дефлационирају се одговарајућим индексима цена произвођача индустријских производа за домаће тржиште, пондерисаним учешћем те групе производа у укупним инвестицијама у домаћу опрему на нивоу сектора Класификације делатости. Добијени композитни индекси цена различити су за сваки сектор, јер је структура основних средстава различита по делатностима.

*Инвестиције у увозну опрему* у сталним ценама обрачунавају се дефлационирањем инвестиција у текућим ценама. Као дефлатор користи секомпозитни индекс цена за увозну опрему.

Полазна основа за његово израчунавање су резултати истраживања о инвестицијама у основна средства, на основу којих се располаже детаљним подацима о вредностима инвестиција у увозну опрему, рашчлањеним на 10 категорија основних средстава. Вредности у текућим ценама сваке од ових категорија основних средстава дефлационирају се пондерисаним индексима цена произвођача индустријских производа за извоз 10 најважнијих партнера од којих се увози свака група производа, коригованим односом просечног годишњег курса одговарајућих страних валута према динару. Свака категорија основних средстава узима се у обзир сразмерно њеном учешћу у укупним инвестицијама у увозну опрему на нивоу сектора Класификације делатности.

Реалан раст инвестиција у *култивисане биолошке ресурсе* добија се дефлационирањем инвестиција у текућим ценама. Као дефлатор користи се индекс цена произвођача производа пољопривреде и рибарства.

*Инвестиције у интелектуалну својину* у сталним ценама обрачунавају се дефлационирањем инвестиција у текућим ценама одговарајућим композитним индексима цена:

* композитни индекс цена за истраживање и развој,
* композитни индекс цена за рачунарске програме (софтвер), и
* композитни индекс цена за интелектуалну својину, искључујући софтвер и истраживање и развој.

*Инвестиције у истраживање и развој* у сталним ценама обрачунавају се дефлационирањем инвестиција у текућим ценама. Имајући у виду да укупна улагања у истраживање и развој обухватају трошкове сировина, енергије, издатке за машине и опрему и друга основна средства, зараде запослених, као и многе друге издатке, дефлатор за истраживање и развој (композитни индекс цена за истраживање и развој) добија се као пондерисани просек одговарајућих индекса цена произвођача индустријских производа за домаће тржиште, индекса потрошачких цена, имплицитног дефлатора бруто инвестиција у основна средства и индекса просечних бруто зарада у области научног истраживања и развоја.

На овај начин, све компоненте трошкова (материјални трошкови, инвестициони трошкови и накнаде запосленима) узимају се у обзир сразмерно њиховом уделу у бруто домаћим издацима за истраживање и развој. Пондери се добијају на основу података из истраживања Годишњи извештај о истраживању и развоју и истраживања Структуре прихода и расхода пословних субјеката.

*Инвестиције у рачунарске програме (софтвер)* у сталним ценама обрачунавају се дефлационирањем инвестиција у текућим ценама. Укупна улагања у рачунарске програме обухватају инвестиције у набавку софтвера и развијање софтвера за сопствене протребе.

Као дефлатор за набављене софтвере користи се индекс цена произвођача рачунарских програма у САД, коригован променом курса долара према домаћој валути. Према међународним препорукама, овај делатор користи се због доминантне позиције софтвера из САД на светском тржишту, чиме се обезбеђује упоредивост података.

Дефлатор за софтвер произведен за сопствене потребе (композитни индекс цена за софтвер произведен за сопствене потребе) добија се пондерисањем одговарајућих индекса потрошачких цена и индекса просечних бруто зарада у области рачунарског програмирања. На овај начин, све компоненте трошкова (издаци за транспорт, енергију, исхрану, телефонске услуге, потрошњу основних средстава, зараде запослених и др.) узимају се у обзир сразмерно њиховом учешћу у укупним улагањима у развој софтвера за сопствене потребе.

Дефлатор за рачунарске програме (композитни индекс цена за софтвер)добија се као пондерисани просек горе наведених индекса.

Полазна основа за израчунавање дефлатора за обрачун реалног раста инвестиција у *интелектуалну својину, осим софтвера и истраживања и развоја* јесу подаци о рударским (минералним) истраживањима, забави, књижевним и уметничким оригиналима и осталој интелектуалној својини из истраживања о инвестицијама. Вредности у текућим ценама инвестиција у ове катеогорије основних средстава дефлационирају се одговарајућим пондерисаним индексима цена: композитни индекс цена за истраживање и развој, индекс потрошачких цена за услуге културе и укупни индекс потрошачких цена. Пондери су одређени учешћем сваке групе производа у укупним инвестицијама поменутог дела интелектуалне својине.

*Бруто инвестиције у основна средства у сталним ценама* добијају се сумирањем на овај начин обрачунатих вредности инвестиција у зграде и остале грађевине, машине и опрему, култивисане биолошке ресурсе и интелектуалну својину. Добијена серија вредности инвестиција обрачунатих у ценама претходне године не може се користити за израчунавање стопа реалног раста, јер подаци по годинама нису упоредиви (свака година вреднована је ценама претходне године). За добијање серије упоредивих података примењује се метода уланчавања како би се добиле уланчане мере обима бруто инвестиција у основна средства. Од децембра 2013. године, према препорукама Евростата, као референтна година за уланчане мере обима користи се 2010. година. Услед конвертовања уланчаних мера обима у новчани израз, коришћењем цена референтне године, јавља се проблем неадитивности, пошто се агрегати не могу добити сумирањем елемената који их чине. Адитивност постоји искључиво у референтној години и години после референтне, јер су елементи бруто инвестиција у основна средства у тим годинама вредновани истим ценама.